กบน. ลดราคา “ดีเซล” อีก 50 สต./ลิตร เหลือ 33 บาท มีผล 7 เม.ย.นี้
กบน. ประกาศลดราคาขายปลีก “ดีเซล” ครั้งที่ 4 ลงอีก 50 สต./ลิตร เหลือ 33 บาท จากเดิม 33.50 บาท มีผล 7 เม.ย.66
กบน. ประกาศลดราคาขายปลีก “ดีเซล” อีก 50 สต./ลิตร เหลือ 33 บาท จากเดิม 33.50 บาท มีผล 7 เม.ย.66
3 เม.ย. 2566

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง (สกนช.) เปิดเผยว่า ในการประชุมคณะกรรมการบริหารกองทุนน้ำมันเชื้อเพลิง (กบน.) วันนี้ (3 เม.ย.) มีมติปรับลดราคาขายปลีกน้ำมันดีเซลลง 0.50 บาท/ลิตร จากราคา 33.50 บาท/ลิตร เป็น 33.00 บาท/ลิตร มีผลวันที่ 7 เม.ย.66 เป็นต้นไป โดยเป็นปรับลดลงอีกเป็นครั้งที่ 4 หรือรวมการปรับลงแล้ว 2 บาท/ลิตรนับตั้งแต่เดือนกุมภาพันธ์ที่ผ่านมา
สำหรับสาเหตุการปรับลดลงครั้งนี้เป็นผลมาจาก ราคาเฉลี่ยน้ำมันดีเซลเดือนมี.ค.66 อยู่ที่ 98.92 เหรียญสหรัฐ/บาร์เรล ลดลงจากเดือนกุมภาพันธ์ 4.69 เหรียญสหรัฐ/บาร์เรล โดยอัตราเรียกเก็บเงินเข้ากองทุนน้ำมันเชื้อเพลิงประเภทน้ำมันดีเซลเฉลี่ยเดือนมีนาคม 2566 อยู่ที่ 5.00 บาท/ลิตร อย่างไรก็ดี สถานการณ์ราคาน้ำมันดีเซลโลกยังคงมีความผันผวนจากวิกฤตด้านการเงิน ความผันผวนค่าเงินดอลลาร์สหรัฐฯ ตลอดจนการฟื้นตัวทางเศรษฐกิจของประเทศจีน
สำหรับฐานะเงินกองทุนน้ำมันเชื้อเพลิงเริ่มทยอยติดลบลดลง ณ วันที่ 2 เม.ย. 2566 ติดลบ 91,860 ล้านบาท แบ่งเป็นติดลบจากบัญชีน้ำมัน 45,008 ล้านบาท บัญชีก๊าซ LPG 46,860 ล้านบาท